Foto’s: Gesteelde honde geredDie Nasionale Dierewelsyntaakspan het Donderdag ŉ lid van ŉ vermeende hondegevegtesindikaat in hegtenis geneem wat verskeie gesteelde honde in kratte in ŉ vragmotor vervoer het. EWN berig die vragmotor is deur die taakspan en polisie op die N1-snelweg naby die Stellenbosch-afrit gestop en deursoek. Mariette Hopley, van die taakspan, het die honde, waarvan die meeste staffies is, na ŉ plek van veilige bewaring geneem. Hulle hoop dat die honde gou met hul eienaars herenig kan word. Daar word vermoed dat ŉ vragmotor onderweg is na Namibië met nog gesteelde honde op. Die taakspan probeer om die vragmotor op te spoor. In 2012 is meer as 120 000 honde in Suid-Afrika gesteel. Die honde word gesteel en na Angola geneem waar hulle in hondegevegte gebruik word. Van die kratte waarin die honde vervoer is. Foto: EWN In November is ŉ groot hondegevegtesindikaat in Brakpan in die Oos-Rand oopgevlek. Die polisie het 18 mense in hegtenis geneem tydens ŉ klopjag in Tsakane nadat hulle ŉ wenk van die publiek ontvang het. Bron: EWN